b'\n_START_ARTICLE_\nHenning Kloumann\n_START_SECTION_\nFamilie\n_START_PARAGRAPH_\nHenning M. C. Klouman(n) var s\xc3\xb8nnes\xc3\xb8nn av Hans Henrik Gerhard Klouman (1762\xe2\x80\x931838), forvalter ved Feiring jernverk og Hadeland glassverk. Han var s\xc3\xb8nn av Henning Jacob Kierulf Klouman (1810\xe2\x80\x931876), forstander ved Chr Augusts Minde (Mangelsg\xc3\xa5rden)._NEWLINE_Han var gift med Ragna R\xc3\xb8er (f\xc3\xb8dt 1866), og far til Marie \xc2\xabLillemor\xc2\xbb Klouman (f\xc3\xb8dt 1895)._NEWLINE_Selv skrev han sitt navn som Henning Klouman, iallfall i senere \xc3\xa5r._NEWLINE_Arkitekten skrev i 1935 ned sine erindringer fra barndomstiden i Mangelsg\xc3\xa5rden.\n_START_SECTION_\nStudier og karriere\n_START_PARAGRAPH_\nKloumann ble uteksaminert fra Den kongelige tegneskole i Kristiania i 1882. Deretter fikk han ansettelse som assistent hos arkitekt Jacob Wilhelm Nordan. S\xc3\xa5 dro han til England for \xc3\xa5 arbeide for arkitekten John Alder, i 1886 var han byggeleder og detaljtegner for The Punshon Memorial Methodist Church i Bournemouth._NEWLINE_1888\xe2\x80\x931901 arbeidet han med vedlikeholdsoppgaver for Stadskondukt\xc3\xb8ren i Kristiania, og som assistant for arkitekt Holm Munthe. Samtidig utf\xc3\xb8rte han en del selvstendige arkitektoppdrag. I \xc3\xa5rene 1901\xe2\x80\x931904 var han ansatt ved skolebygningskontoret i Kristiania._NEWLINE_I 1904\xe2\x80\x931918 var Kloumann igjen ansvarlig for kommunale vedlikeholdsoppgaver, men perioden var mer preget av private oppdrag, spesielt for Norsk Hydro og Sam Eyde: Villa for Sam Eyde, Norsk Hydros administrasjonsbygning p\xc3\xa5 Notodden, Svelgfoss I kraftstasjon, og Lien kraftstasjon. Svelgfoss I kraftstasjon (ferdig 1907) var sentral i starten av Norsk Hydro, og var da det st\xc3\xb8rste vannkraftverket i Europa._NEWLINE_Byggingen av Svelgfoss kraftstasjon ble for \xc3\xb8vrig utf\xc3\xb8rt av slektningen ingeni\xc3\xb8r Sigurd Kloumann (1879\xe2\x80\x931953), p\xc3\xa5 den tid Sam Eydes h\xc3\xb8yre h\xc3\xa5nd, senere kjent for starten av norsk aluminiumsindustri._NEWLINE_Fra 1919 ledet arkitekt Kloumann Norsk Husbyggingskompani AS p\xc3\xa5 Hamar._NEWLINE_Hans mest omfattende prosjekt i 1920-\xc3\xa5rene var nok T\xc3\xa5sen Haveby, oppf\xc3\xb8rt 1922-23._NEWLINE_I folketellingen for Kristiania i \xc3\xa5r 1900 er Kloumann oppf\xc3\xb8rt som afdelingschef ved Kristiania Bygningsv\xc3\xa6sen. Og i folketellingen 1910 er \xc2\xabHenning Clouman\xc2\xbb registrert som afdelingsarkitekt i Kristiania kommune.\n_START_SECTION_\nSvalbard\n_START_PARAGRAPH_\nKloumann ble engasjert av Store Norske Spitsbergen Kulkompani til \xc3\xa5 tegne flere bygninger p\xc3\xa5 Svalbard.\n_START_SECTION_\nKuriosa\n_START_PARAGRAPH_\nSom sytten\xc3\xa5ring var Henning Kloumann turkamerat av Edvard Munch. De to kjente hverandre fra den tekniske skolen, og var naboer i Fossveien. Kloumann var tre \xc3\xa5r eldre enn Munch, men de ble etter hvert omgangsvenner._NEWLINE_Vennskapet er ogs\xc3\xa5 dokumentert i et manuskript fra Kloumanns h\xc3\xa5nd som oppbevares i Munchmuseets bibliotek, og som ble publisert i ukebladet \xc2\xabUrd\xc2\xbb i 1946. Det eksisterer ogs\xc3\xa5 korrespondanse mellom Kloumann og Munch, samt flere brever der Munch omtaler Kloumann overfor andre.'